**Lauri Kalle Juhani Kerminen** (s. 18. tammikuuta 1993 Suonenjoki) on suomalainen lentopalloilija. Hän on pelannut urallaan Suomen lentopalloliigan lisäksi Ranskan ja Venäjän lentopalloliigoissa. Kerminen voitti Ranskan liigan vastaanottotilaston kaudella 2014–15 sekä vastaanottotilaston syksyn 2015 Italian EM-kisoissa.

Suonenjoelta kotoisin oleva Kerminen nousi miesten maajoukkueeseen SM-kultaan päättyneen kauden 2012–2013 jälkeen. Ensimmäiset maaottelunsa Kerminen pelasi kesällä 2013 ja vakiinnutti paikkansa maajoukkueen ykkösliberona. Ennen vuoden 2018 MM-kilpailuja hän on pelannut 146 maaottelua.

Kerminen valittiin Mestaruusliigan vuoden tulokkaaksi ja tähdistökentällisen liberoksi hänen kaudella lentopalloliigassa vuonna 2013. Vuoden miesjunioriksi Kerminen valittiin vuotta aikaisemmin. Vuonna 2014 Kerminen oli vuoden lentopalloilija Suomessa ja toisen kerran lentopalloliigan tähdistökentän libero. Kuukauden tähdistöön suonenjokelaislibero valittiin kaudella 2012–2013 Mestaruusliigassa kolme kertaa sekä myös kolmesti kaudella 2013–2014. 

Vuonna 2019 Kerminen oli Kemerovon ykköslibero, kun se voitti Venäjän Superliigan. Kauden päätteeksi hänet valittiin Venäjän liigan parhaaksi liberoksi ja Suomessa kauden lentopalloilijaksi.

Vuonna 2022 Kerminen siirrettiin syrjään Suomen lentopallomaajoukkueryhmästä Venäjä-kytkösten vuoksi. Elokuussa 2022 Moskovan Dynamo ilmoitti Kermisen jatkavan seurassa.

Ura
---

Kerminen aloitti pelaajauransa juniorina Suonenjoen Vasamassa. Lukioikäisenä hän siirtyi opiskelemaan ja harjoittelemaan Kuortaneen urheilulukioon yhdessä ikäluokkansa parhaimpien lukioikäisten lentopalloilijoiden kanssa. Kolmantena lukiovuotenaan Kerminen pelasi jo Mestaruusliigassa, kun hän allekirjoitti sopimuksen Kokkolan Tiikereiden kanssa. Hän vakiinnutti paikkansa Tiikereiden ykkösliberona kauden aikana.

Kermiselle uran toinen kausi Mestaruusliigassa oli jymymenestys: Tiikerit voitti SM-kultaa ja Kerminen valittiin lentopalloliigan tähdistökentälliseen. Kesällä Kerminen debytoi miesten A-maajoukkueessa ja nousi kansainväliselle huipulle otteillaan kesällä pelatussa lentopallon Maailmanliigassa ja myöhemmin syksyllä EM-lopputurnauksessa. Kerminen oli Maailmanliigan vastaanottotilaston toinen heti ensimmäisenä maajoukkuekesänään.

Vahvat otteet jatkuivat kansainvälisen läpimurron tehneeltä nuorukaiselta kaudella 2013–14. Ennen vuodenvaihdetta Tiikerit juhli Suomen Cupin mestaruutta ja muutamaa viikkoa myöhemmin Kerminen oli lunastamassa Suomelle paikkaa MM-lopputurnaukseen vuosikymmenien tauon jälkeen. Kotoisessa lentopalloliigassa kausi päättyi Kermisellä Tiikereissä voitettuun SM-hopeaan. Vasta parikymminen nuorukainen valittiin kauden mieslentopalloilijaksi ja toistamiseen lentopalloliigan tähdistökentälliseen.

Toukokuussa 2014 Kerminen kirjoitti vasta kolmantena suomalaisliberona sopimuksen Euroopan ammattilaiskentille. Vaikka Euroopan palloilusarjojen rahavirrat olivat tukossa yleisen taloustaantuman seurauksena, Kerminen sai allekirjoitettua diilin Ranskan pääsarjaan Nantesin riveihin. Samanaikaisesti usean muun kokeneen maajoukkuetähden tie vei takaisin kotimaan kentille.

Ranskan pääsarjan puolustuspeliin nojaava pelifilosofia sopi suomalaisliberolle mainiosti. Kerminen onnistui Nantesin riveissä avauspelistään alkaen: kauden kruunasi Ranskan liigan vastaanottotilaston ykköspaikka. Vahva debyyttikausi Euroopan lentopallokentillä lisäsi seurojen kiinnostusta suomalaisliberoa kohtaan. Lopulta heinäkuussa 2015 Kerminen kirjoitti vuoden mittaisen sopimuksen Venäjän pääsarjaan, joka oli noussut vuosikymmenen aikana arvioiden mukaan maailman kovatasoisimmaksi lentopallosarjaksi. VK Kouzbass Kemerovossa Kerminen sai aiempaa vähemmän vastuuta ja peliaikaa alkukaudella, mutta runkosarjan viimeisten kierroksien aikana niin peliajan kasvu kuin hyvät otteet seurasivat suomalaisliberoa.  Hyvien näyttöjen ansiosta Kerminen pelasi loppukaudesta käytännössä kaikki pelit alusta loppuun saakka. Kemerov oli Venäjän Superliigan lopputuloksissa kahdeksas. Muutama viikko kauden päättymisen jälkeen julkistettiin Kermisen vuoden mittainen jatkosopimus Kemeroviin. Kerminen valittiin toistamiseen kauden mieslentopalloilijaksi Suomessa vuonna 2016.

Kaudella 2016–17 Kemerovosta muodostui todellinen suomalaisseura, kun Kermisen lisäksi seuraan pestattiin Suomen maajoukkueen päävalmentaja Tuomas Sammelvuo ja vuoden 2017 alkaessa maajoukkuehakkuri Olli-Pekka Ojansivu. Kemerovo sijoittui runkosarjassa viidenneksi mutta ei selviytynyt kuuden joukkueen lopputurnaukseen. Toukokuussa 2017 Kerminen allekirjoitti seuran kanssa kaksivuotisen jatkosopimuksen.

Vuonna 2019 Kermisen edustama ja Sammelvuon valmentama Kemerovo voitti Venäjän Superliigan, kun se kaatoi Zenit Kazanin otteluvoitoin 3–1 finaalisarjassa. Kemerovon mestaruutta kutsuttiin sensaatioksi, koska Zenit Kazan oli hallinnut vuosia lentopallosarjoja Venäjällä ja Euroopassa: Kazan menetti mestaruuden Kemerovolle vasta, kun se oli voittanut viitenä vuonna peräkkäin Venäjän liigamestaruuden sekä vielä neljä kertaa peräkkäin Venäjän Cupin, Super Cupin ja CEV:n Mestarien liigan. Kauden 2018–2019 päätteeksi Kerminen valittiin Venäjän liigan parhaaksi liberoksi ja hän allekirjoitti Kemerovon kanssa vuoden mittaisen jatkosopimuksen.

Kaudella 2019–2020 Kerminen ja Kuzbass pelasivat tiensä Mestarien liigassa välieriin, mutta koronaviruspandemia katkaisi kauden ennen kevään ratkaisevia koitoksia. Kuzbass oli Venäjän liigassa kolmantena pandemian keskeytettyä sarjakauden. Kuzbass tiedotti kesän korvilla varsin yllättäen, että seuran ja Kermisen yhteinen taival päättyy. Kerminen oli olettanut, että peliura jatkuu Siperiassa. Helsingin Sanomien haastattelussa Kerminen kertoi, että seuran johto oli ilmoittanut hänelle kauden päättyessä, että jatkosopimuksen teko kestää tavanomaista pidempään koronaviruksen takia ja pyytänyt, ettei hän tekisi sopimusta muualle.

Yhtäkkiä Kerminen oli menettänyt paikkansa venäläiselle liberolle. Kuzbassin uusi ykkösvalmentaja, Venäjän maajoukkueen entinen libero Aleksei Verbov perusteli suomalaisen hylkäämistä ulkomaalaispelaajia koskettavalla kiintiöllä. "Kerminen on yksi maailman parhaista liberoista. Koska menetimme hyökkääjäpelaajia, joukkueen vahvistaminen piti aloittaa hyökkäyksestä. Päätös oli vaikea, sillä Kerminen kuului avainpelaajiin", Verbov kommentoi.

Kesällä 2020 Kerminen solmi lopulta vuoden sopimuksen Moskovan Dynamon kanssa. Dynamon peliasun hän puki ylleen lähinnä vain Mestarien liigan otteluissa, sillä joukkueen ulkomaalaiskiintiön täyttivät bulgarialainen hakkuri Tsvetan Sokolov ja belgialainen laituri Sam Deroo.

Kauden 2021–2022 Kerminen pelasi Venäjän liigan voittaneessa Moskovan Dynamossa. Kerminen pelasi kauden loppuun Venäjällä huolimatta sen aloittamasta sodasta Ukrainaa vastaan.. Kesällä 2022 Kerminen hyllytettiin Suomen lentopallomaajoukkuetoiminnasta toistaiseksi, koska Kerminen ei sulkenut pois mahdollisuutta jatkaa seurajoukkueuraa Venäjällä seuraavalla kaudella, vaikka samaan aikaan Venäjä kävi hyökkäyssotaa Ukrainassa. Kerminen jatkoi Dynamossa seuraavallakin kaudella ja teki seuran kanssa jatkosopimuksen myös keväällä 2023.

A-maajoukkue
------------

Kerminen valittiin Suomen lentopallomaajoukkueeseen keväällä 2013. Ensi alkuun ykkösliberona toimi Kermistä kokeneempi Juho Rajala, mutta Kerminen nousi kesän 2013 aikana maajoukkueen avausseitsikkoon ja sen kantavaksi voimaksi. Kerminen oli Suomen selkeä ykköslibero jo syksyn 2013 EM-kisoissa. Sittemmin hän on pelannut maajoukkueessa niin vuoden 2014 MM-kisoissa, EM-kisoissa 2015 ja kesäisissä Maailmanliigan otteluissa. 

Kerminen oli yksi maajoukkueen parhaimmista pelaajista syksyn 2014 MM-kisajoukkueessa. Suomi sijoittui kisoissa yhdeksänneksi. EM-kisoissa 2015 Suomi oli 11, ja Kerminen oli kisojen parhain vastaanottaja vastaanottotilaston perusteella.

Saavutukset
-----------

### Henkilökohtaiset

* Kauden 2018–2019 paras libero Venäjän lentopalloliigassa
* Kauden 2016–2017, 2018–2019 ja 2019–2020 lentopalloilija Suomessa
* Kauden mieslentopalloilija Suomessa 2014, 2016
* Mestaruusliigan tähdistökentällisessä 2013, 2014
* Kauden miesjuniori 2012
* Ranskan liigan vastaanottotilaston voitto kaudella 2014–2015
* EM-kisojen 2015 vastaanottotilaston voitto

### Joukkueessa

* Venäjän Superliigan mestaruus 2019
* Venäjän supercupin mestari 2021
* SM-kultaa 2013
* Suomen Cupin kultaa 2014
* SM-hopeaa 2014
* MM-kisat 9. sija 2014 ja 13. sija 2018
* MM-kisapaikka 2014

Lähteet
-------

* 
* (Arkistoitu – Internet Archive)
* 

### Viitteet

1. ↑  Lauri Kerminen Tilastopaja (vaatii kirjautumisen, maksullinen palvelu).
2. 1 2 3  EC-2015-Reception-Stats *Vimeo*. Viitattu 16.4.2016.
3. 1 2 3  Lauri Kerminen | NisseHuttunen *www.nissehuttunen.com*.  Arkistoitu 27.11.2015. Viitattu 26.11.2015.
4. ↑  Finland: Team Roster *Men's World Championship Italy-Bulgaria 2018*. FIVB. Viitattu 9.9.2018. (englanniksi)
5. 1 2
6. 1 2  Kerminen ja Sammelvuo juhlivat Venäjällä - Kemerovo kaatoi sensaatiomaisesti Kazanin *www.lentopalloliitto.fi*. Viitattu 10.5.2019.
7. 1 2 3  Siperia opettaa Lauri Kermistä, mutta hyvin menee: "Enimmillään pakkasta oli 46 astetta" *Helsingin Sanomat*.  25.5.2019. Viitattu 26.5.2019.
8. 1 2  Lauri Kerminen kauden lentopalloilija *www.lentopalloliitto.fi*. Viitattu 19.6.2019.
9. ↑  Raju päätös! Suomalaistähti suljettiin maajoukkueesta Venäjä-kytkösten takia
10. ↑  Suomalaistähti teki jatkosopimuksen Venäjälle: maajoukkue hyllytti kaikesta toiminnasta *www.iltalehti.fi*. Viitattu 18.8.2022.
11. ↑
12. ↑  Lentopallon MM-joukkueen liberosta Lauri Kermisestä ennustellaan maailmantähteä *Ilta-Sanomat*.  29.8.2014.  Arkistoitu 7.5.2016. Viitattu 7.5.2016. fi-FI
13. ↑   (Arkistoitu – Internet Archive)
14. ↑  Huippusiirto: Kerminen maailman kovimpaan lentopalloliigaan  7.7.2014. Yle Urheilu. Viitattu 8.7.2015.
15. 1 2  Lauri Kerminen tyytyväinen kauteensa Venäjällä - Lentopalloliitto *www.lentopalloliitto.fi*. Viitattu 13.4.2016.
16. 1 2  "Olisi kiva voittaa joskus jotakin suurta" - Lentopalloliitto *www.lentopalloliitto.fi*. Viitattu 20.4.2016.
17. ↑  Laura Pihlajamäki nimettiin kauden lentopalloilijaksi *lentopalloliitto.fi*. Viitattu 3.7.2016.
18. ↑  Lauri Kerminen jatkaa Kemerovossa *lentopalloliitto.fi*. Viitattu 6.5.2017.
19. ↑  Kerminen ja Sammelvuo juhlivat Venäjällä - Kemerovo kaatoi sensaatiomaisesti Kazanin *www.lentopalloliitto.fi*. Viitattu 10.5.2019.
20. ↑  Kirjoittaja Lentopallo.info: Suomen lentopallomaajoukkueen Lauri Kermiselle uusi sopimus *lentopallo.info*. Viitattu 10.5.2019.
21. 1 2  Venäjä | Lauri Kerminen on yksi maailman parhaista, mutta pelaa venäläisjokkueessaan erikoissopimuksella vain Mestarien liigaa *Helsingin Sanomat*.  27.7.2020. Viitattu 27.7.2020.
22. ↑  Kirjoittaja Lentopallo.info: Lauri Kermisen seurasiirto on vain osa Venäjän lentopalloliigan kuohuntaa *lentopallo.info*. Viitattu 31.5.2020.
23. ↑
24. ↑  Motivoitunut Lauri Kerminen on valmistautunut kotikisoihin enemmän punttisalilla kuin pelikentällä – "On vaikeaa, on tosi vaikeaa" *Yle Urheilu*. Viitattu 23.10.2021.
25. ↑  Lentopallo | Lauri Kerminen juhlii Venäjän mestaruutta, poseeraa pokaalin kanssa Instagram-tilillään *Helsingin Sanomat*.  11.5.2022. Viitattu 11.5.2022.
26. ↑  Suomalaistähti voitti mestaruuden Venäjällä – poseeraa pokaalin kanssa *www.iltalehti.fi*. Viitattu 11.5.2022.
27. ↑  Uransa jatkoa Venäjällä pohtiva tähtilibero Lauri Kerminen suljettiin maajoukkueesta – myös jääpalloilija Tuomas Määttää uhkaa hyllytys
28. ↑  Venäjän mestaruutta juhlinut Lauri Kerminen suljettiin maajoukkueesta – harkitsee yhä Venäjällä pelaamista
29. ↑  Myllykoski, Tatu ja Hakola, Tero: Lentopallo | Suomen maajoukkueesta hyllytetty tähtipelaaja jatkaa Venäjällä *Helsingin Sanomat*.  22.5.2023. Viitattu 22.5.2023.
30. 1 2  Kerminen Suomen libero EM-lentopallossa *Kaleva.fi*. Viitattu 7.5.2016.
31. ↑  Lauri Kerminen on kauden 2016-2017 lentopalloilija *www.lentopalloliitto.fi*. Viitattu 20.6.2019.
32. ↑  Lauri Kerminen kauden paras lentopalloilija *www.lentopalloliitto.fi*. Viitattu 12.6.2020.
33. ↑  Kirjoittaja Lentopallo.info: Palkintokaappi komistui taas: lentopalloilija Lauri Kermisestä Venäjän supercupin voittaja *lentopallo.info*. Viitattu 23.10.2021.